b'\n_START_ARTICLE_\nLambert-Eatonov miasteni\xc4\x8dni sindrom\n_START_SECTION_\nEtiologija in patofiziologija\n_START_PARAGRAPH_\nVzrok bolezni so protitelesa usmerjena proti kalcijevim (Ca\xc2\xb2\xe2\x81\xba) kanal\xc4\x8dkom v presinapti\xc4\x8dni membrani \xc5\xbeiv\xc4\x8dnomi\xc5\xa1i\xc4\x8dnega stika, kar prepre\xc4\x8di spro\xc5\xa1\xc4\x8danje aceilholina v sinapti\xc4\x8dno \xc5\xa1pranjo in s tem kr\xc4\x8denje mi\xc5\xa1ic. Posledica je mi\xc5\xa1i\xc4\x8dna oslabelost. _NEWLINE_Lo\xc4\x8dimo dve veliki skupini bolnikov z LEMS; ena z osnovno maligno (rakavo) boleznijo in druga brez nje. Pri obeh skupinah so klini\xc4\x8dne in elektrofiziolo\xc5\xa1ke zna\xc4\x8dilnosti enake. Najpogostej\xc5\xa1e rakave novotvorbe povezane z LEMS so karcinom plju\xc4\x8d (v 60%), karcinomi limfati\xc4\x8dnega tkiva ter karcinom prsi, prebavil ali se\xc4\x8dil. Obe skupini LEMS (z in brez karcinoma) sta tudi pogosteje povezani z drugimi avtoimunskimi boleznimi, kot so Addisonova bolezen, celiakija, diabetes mellitus, revmatoidni artritis itd.\n_START_SECTION_\nZnaki in simptomi\n_START_PARAGRAPH_\nZa\xc4\x8detek bolezni je po navadi postopen in neopazen. Glavne zna\xc4\x8dilnosti so \xc5\xa1ibkost in utrujenost zgornjih in spodnjih okon\xc4\x8din (mi\xc5\xa1ice bli\xc5\xbeje trupu so prizadete bolj kot tiste bolj oddaljene), bole\xc4\x8dine v mi\xc5\xa1icah in okorelost. Ostali znaki so \xc5\xa1e oslabelost dihalnih mi\xc5\xa1ic, zmanj\xc5\xa1ani ali izginuli kitni refleksi, periferne parastezije (motnje ob\xc4\x8dutkov na obrobju), neodzivnost na antiholinesteraze (edrofonij, neostigmin) in pove\xc4\x8dana ob\xc4\x8dutljivost na kurara strup. Pri 70% so prizadeti tudi mo\xc5\xbeganski \xc5\xbeivci, kar se ka\xc5\xbee kot blaga in prehodna \xc5\xa1ibkost mi\xc5\xa1ic o\xc4\x8di (pove\xc5\xa1anje vek, dvojni vid), te\xc5\xbeave z govorom, po\xc5\xbeiranjem ter \xc5\xa1ibkost vratnih mi\xc5\xa1ic (padanje glave naprej). Prizadetost avtonomnega \xc5\xbeiv\xc4\x8devja se pojavlja pri 80% in se ka\xc5\xbee kot suha usta, impotenca, zaprtost, zmanj\xc5\xa1ano potenje, vrtoglavica in podobno.\n_START_SECTION_\nPreiskave\n_START_PARAGRAPH_\nDoka\xc5\xbeemo lahko protitelesa proti Ca\xc2\xb2\xe2\x81\xba kanal\xc4\x8dkom v krvi. Elektrofiziolo\xc5\xa1ki testi so uporabni tako pri diagnozi kot pri spremljanju bolezni. Edrofonijski test je lahko pozitiven a je odziv \xc5\xa1ibkej\xc5\xa1i kot pri miasteniji gravis.'